Papersnake/gushiwen huggingface dataset:
放言
郭传昌（清代）

山不能摩九天，水不能没九渊。山高水深不见尔，但见浮空波浪随云烟。

人生又在云烟波浪里，天地置此胡为焉。我思天地亦游戏，点缀光景耽新鲜。

不然黄土抟人可长在，何用劳生息死时推迁。旁人听者谓我颠，子不知我安知颠。

安知天地有时尽，安知十有二万年。安知今日是何日，我且颠颠放倒眠。
江行纪事二首
席豫（唐代）

飘飖任舟楫，回合傍江津。后浦情犹在，前山赏更新。

树深烟情情，滩浅石磷磷。川路南行远，淹留惜此辰。

江汛春风势，山楼曙月辉。猿攀紫岩饮，鸟拂清潭飞。

古树崩沙岸，新苔覆石矶。津途赏无限，征客暂忘归。
代诸生送黄镇判官
沈辽（宋代）

潇湘秋水涨山阿，小驻归舟绿玉波。翰苑主人青眼在，湘南使者荐书多。

庭中紫诏迎纶綍，道上黄花醉叵罗。贱客十年京国梦，恨无羽翼从鸣珂。
绍兴二十八年祀圜丘 还位用《乾安》。
郊庙朝会歌辞（宋代）

帝出于震，孝奏上仪。燔燎膻芗，神徕燕娭。肃若旧典，罔或不祗。

既右飨之，翕受蕃釐。
偈颂一百五十首
释心月（宋代）

赤心报国丈夫儿，进退存亡己自知。
盖世英雄宁畏死，一时忠勇更无谁。
冶城夜月将军墓，蒋岳春云武帝祠。
从此龙光山下寺，龟哥也著载丰碑。
悟南柯 景金本注云，三首本名南柯子 西虢
丘处机（宋代）

白露三秋尽，清霜十月初。群花零落共萧疏。唯有重阳，嘉景独零梧。烂漫真堪爱，馨香不可辜。人人皆插满头敷。试问乔公，簪著一枝无。
粟熟二首 其一
吕南公（宋代）

昨者小麦熟，野人稍相宽。新粟今又黄，喜闻不青乾。

补助复几许，久饥情所难。譬如辙间鱼，勺水亦暂安。

泽国农事苦，无功及丘樊。方与三日晴，湖岸车已喧。

所以终岁勤，不能离薄田。里豪多旷土，徒用养茅菅。

虽有愿耕手，赋收重夷蛮。秪今二种利，稀若管中斑。

偶秽可劝后，必荒谁继前。幸哉雨露仁，副此倚望欢。
狸奴窥蝶图
袁华（明代）

黑睛如线午风清，贾勇潜身势不惊。莫向花阴窥蛱蝶，街头鼠辈政从衡。
盆池
齐己（唐代）

盆沼陷花边，孤明似玉泉。涵虚心不浅，待月底长圆。

平稳承天泽，依微泛曙烟。何须照菱镜，即此鉴媸妍。
真娘墓
赵希迈（宋代）

松林际晚鹤飞回，一片荒碑卧草莱。
颜色不随尘土化，润边犹有野棠开。
次韵王亚之来过横碧
韩元吉（宋代）

君到层轩眼为宽，诸峰还得雨中看。
岚光照座苍翠出，寺影拂波金碧寒。
诗兴岂妨随望极，秋声不柰起愁端。
相逢莫怪无樽酒，艇色崔嵬尚可餐。
杨柳枝·挼碎梅花一断肠
葛长庚（宋代）

挼碎梅花一断肠。送斜阳。风烟缥缈月微茫。又昏黄。平野寒芜何处断，接天长。短篱浅水橘青黄。度清香。
池州春送前进士蒯希逸
杜牧（唐代）

芳草复芳草，断肠还断肠。自然堪下泪，何必更残阳。

楚岸千万里，燕鸿三两行。有家归不得，况举别君觞。
题童真上人
贾岛（唐代）

江上修持积岁年，滩声未拟住潺湲。誓从五十身披衲，

便向三千界坐禅。月峡青城那有滞，天台庐岳岂无缘。

昨宵忽梦游沧海，万里波涛在目前。
宜丰新泉
灵一（唐代）

泉源新涌出，洞澈映纤云。稍落芙蓉沼，初淹苔藓文。

素将空意合，净与众流分。每到清宵月，泠泠梦里闻。
燕子楼
张以宁（明代）

杨柳青青汴水流，昔年歌舞侍君侯。城头落日鸦声起，楼上春风燕子愁。

黄壤讵能留富贵，白云无复梦温柔。更怜山下虞姬草，烟雨年年恨未休。
小桃红·淡烟微雨锁横塘
盍西村（元代）

淡烟微雨锁横塘，且看无风浪。一叶轻舟任飘荡，芰荷香，渔歌虽美休高唱。些儿晚凉，金沙滩上，多有睡鸳鸯。
中秋登南昌南楼玩月有寄用东坡韵
李结（宋代）

南昌仙人楼何高，察凌月窟宵察毫。三年两次失佳会，不随众察看银涛。

尔来散尽便娟子，十丈飞甍杳如水。酒酣舞节无奈何，忽复登楼惆怅起。

此时碧汉飞晶丸，妖蟆避焰都潜蟠。转留更恋玩莫释，冰辉乱溢生芒寒。

回首秦吴复燕汴，繁华百代须臾变。但闻帝子閟银盘，那见仙人遗铁板。

重挥双泪对江山，露草风镫若个坚。照遍古人今月在，不留今月古人看。

古今看月斯楼好，一一欢娱太潦草。数去明年恐更非，悲来今夕还应老。

自从离别万事贫，南昌风景尽愁人。凭栏一吐肝胆出，为寄当时楼察客。
诗穷
黄庚（元代）

风愁月恨属诗翁，终日推敲句未工。
何苦辛勤学郊岛，呕心博得一生穷。
感遇 其二
穆彰阿（清代）

淳淳尧舜朝，翼翼皋夔佐。怀古惭吾才，纲纪曷宜播。

刚毅近剽悍，宽柔或选愞。更弦惧瞀眩，因辙太委惰。

譬彼鼎黄耳，覆餗谁能那。懋懋恭朝夕，庶以寡吾过。
章靖冯公哀词
宋祁（宋代）

睆箦绵疴革，中楹奠梦还。
蕝仪犹在野，书副即藏山。
友酹生刍洁，君恩刻印颁。
一朝交臂失，宁复易睎颜。
晚泊
黄载（宋代）

片帆寂寞绕孤村，茅店惊寒半掩六。
行草不成风断雁，一江烟雨正黄昏。
十喻诗 干闼婆诗
萧衍（南北朝）

灵海自已极。
沧流去无边。
蜃蛤生异气。
闼婆郁中天。
青城接丹霄。
金楼带紫烟。
皆从望见起。
非是物理然。
因彼凡俗喻。
此中玄又玄。
浴罢
李处权（宋代）

泉汤瀹肤垢如失，振衣坐觉神充实。
挹其寒冽事清盥，三嚥逾甘过饴蜜。
华清之池故有名，玉莲出水香雾生。
可怜妇子汗犹湿，已闻伐鼓渔阳声。
我思行吟泽畔者，梦想沧浪归濯缨。
绝句（四首）
李兆先（明代）

酒家高楼临水边，门前柳枝好系船。
北人过来醉一晌，南人住此又经年。
石头感古
叶绍翁（宋代）

夷甫诸人者，龟趺已故丘。
但能挥玉尘，不解冠兜鍪。
正朔从江左，经营仅石头。
中原虽可望，不忍上层楼。
次李德充别刘长因韵
吴则礼（宋代）

悬榻有妙致，脱冠论古情。
羁愁一杯尽，好句万人惊。
谈尘初未厌，樯乌俄小征。
遥怜柁楼底，别夜月孤明。
次韵李子永见访二首
范成大（宋代）

有意能停棹，多情易忆家。
清诗穿月肋，远梦绕天涯。
雨蝶衣濡粉，秋蚊喙吐花。
新凉宜小驻，谈笑有丹砂。
铜陵县端午日寄兄弟二首·寄经父
孔武仲（宋代）

柳浦移舟带雨行，奔波南北是平生。
忽惊佳节临端午，还记当年客禁城。
丹杏饤盘深簇火，碧醪倾盏酽堆饧。
菖薄角粽俱如旧，何事樽前醉不成。
罢官后稍谢宾客十绝 其七
李之仪（宋代）

极目湖光彻骨清，无风犹觉尚坚冰。心安处处皆堪乐，未必西南是得朋。
秋晚园中 其一
孙岩（宋代）

篱落围秋色，株梢罥晚晖。菊花供曲尽，桐叶饲鱼稀。
梅下
韩淲（宋代）

虽只霜浓春自浓，野梅无处不为容。半依古渡迷芳草，独与荒山对老松。

绰约花房宜戏蝶，崔嵬枝干若游龙。角巾一幅支筇久，不觉烟中有寺钟。
答孟秀才
皎然（唐代）

羸疾依小院，空闲趣自深。蹑苔怜静色，扫树共芳阴。

物外好风至，意中佳客寻。虚名谁欲累，世事我无心。

投赠荷君芷，馨香满幽襟。
入严州界二首
赵蕃（宋代）

朝来爽气致西山，孰愈严州百里间。
佣贩悬知尽冰玉，不惟二士眇难攀。
奉和蔡希蘧鹄奔亭留别
郭祥正（宋代）

栏干去天无一尺，帘外三山蘸天碧。樽倾浊酒延故人，拂拂轻寒添暮色。

双鹄飞奔迹已陈，满庭细草自涵春。孤城不复有冤气，法座垂衣逢圣神。

惟君万里分符去，苍梧之邦舜游处。九疑七泽皆相连，墨海濡毫写长句。

又如李白才清新，无数篇章思不群。挺特千松霜后见，孤高一笛陇头闻。

我于诗学非无意，黄芦不并琅玕翠。漫甘薄禄养残年，两鬓垂丝成底事。

声出还吞泪如雨，同气相求别离苦。老来频寄一行书，江边鱼雁无今古。
柳
唐彦谦（唐代）

春风向杨柳，能事尽风流。有意疑张绪，无情见莫愁。

依然金谷在，宁免武昌偷。前路难回首，何须苦映楼。
东园赠周翊
王令（宋代）

尝闻东园游观嘉，晚趁时节亦自到。
东风不知来者多，一日芳蹊踏无草。
山樱著子寒尚迟，江梅殒蘤香可吊。
扶疏枝叶未成荫，偶来正值斜阳照。
千株红杏暖自酣，风引高炬烧晴燥。
夭桃未老已抽青，略略朱旗冠翠纛。
虽然素李不争华，似洗朱丹夸莹皓。
其他百种不可名，如列锦绣快晴曝。
何低何高何後先，一一尽解承春笑。
杨花轻佻最得力，飞过青天去何冒。
弱柳低垂弗辞贱，以力凭风为春扫。
黄鹂嘲啁声语和，似对游人见情抱。
蝴蝶填委不知数，飞乱人眼漫颠倒。
黄蜂虽忙不为身，以甘遗人竟何道。
子规终日劝客归，吾无间然念何报。
嗟余多病所趋乖，又懒讙呼逐年少。
经年一春为嘉时，行过不恤每自谯。
然虽无酒不解歌，素游尚少贫交召。
何时期子早再游，风雨不可旦夕料。
兰溪溪岸梅花
赵蕃（宋代）

不用温家玉镜台，下临溪水静无埃。
若非姑射冰肌至，即是罗浮缟袂来。
间居杂诗 其三
陈光绪（清代）

越人多信鬼，此风盛今日。居丧延浮屠，因鬼乃及佛。

释氏有何延，云有忏悔术。斯言若安听，已犯异端律。

置亲于有罪，子罪先可杀。近来取悦耳，箫管杂饶钹。

黄冠更狂诞，上表达天阙。吾徒读儒书，睹此愤难遏。

伊川程夫子，遗言当载笔。
偈颂二十首
释如珙（宋代）

吾家不甚遥，看取脚下路。
红日上山头，石羊草里卧。
人间一百年，弹指声中过。
柴门无锁钥，白云自来去。
念奴娇 咏雁
林鸿（明代）

登临送目，正木落衡皋，水寒湘渚。碧海青天三万里，望断惊弦弱羽。

字写璇空，阵横紫塞，梦入黄芦雨。锦笺一劄，漫留别后愁语。

空江水碧沙明，閒情谁与，共晚汀鸥鹭。二十五弦弹古恨，逐伴又还飞去。

仙掌月明，长门灯暗，多少悲凉处。千秋哀怨，秖今犹绕筝柱。
送化主造大目溪桥
释慧空（宋代）

擘开太华手，生铁铸就汉。拈起白玉虹，跨著溪两岸。

东西南北人，步步无间断。直造大歇堂，一生事成办。
常州寄吕进之五言一首
王安礼（宋代）

峨峨霍邱上，可以望九州。衮衮蔡河底，日夜无停留。

子与山水近，官冗亦少休。登高望我居，寄书托东舟。

非唯慰我思，亦以解子忧。我欲问子讯，冰泥塞邗沟。

又欲识子处，东山岂高邱。惜哉所处异，会合宁易求。

何时春风来，从我繁台游。
赠葛苇
苏轼（宋代）

竹椽茅屋半摧倾，肯向蜂窠寄此生。
长恐波头卷室去，欲将船尾载君行。
小诗试拟孟东野，大草闲临张伯英。
消遣百年须底物，故应怜我不归耕。
拟奉和早朝大明宫之作
高棅（明代）

明光漏尽晓寒催，长乐疏钟度凤台。
月隐禁城双阙迥，云迎仙仗九重开。
旌旗半掩天河落，阊阖平分曙色来。
朝罢佩声花外转，回看佳气满蓬莱。
送臧奎之宁州谒韩使君
魏野（宋代）

路远邠郊外，严冬去若何。时平防贼少，山险下驴多。

塞色晴犹惨，蕃音译尚讹。贤侯虽礼待，陟屺愿频歌。
次韵酬礼之见始
强至（宋代）

庆历天王设网罗，君时遗俊我登科。
当时未识名犹熟，此日相逢分固多。
摩戛青云知志在，惊嗟素业怵时过。
朱颜皓齿偷欢处，暂置功名任酒酡。
题光武庙三首
曹勋（宋代）

故人高卧枕严溪，香火纷纷俗不疲。
倘赞提封如帝业，也分百户奉真祠。
叙雪寄喻凫（一作杜荀鹤）
方干（唐代）

密片繁声旋不销，萦风杂霰转飘飖。
澄江莫蔽长流色，衰柳难黏自动条。
湿气添寒酤酒夜，素花迎曙卷帘朝。
此时明径无行迹，唯望徽之问寂寥。
旱後郴寇又作
杨万里（宋代）

自怜秋蝶生不早，只与夜蛩声共悲。
眼边未觉天地宽，身後更用文章为。
去秋今夏旱相继，淮江未净郴江沸。
饿夫相语死不愁，今年官免和糴不。
题大云寺西阁
薛能（唐代）

阁临偏险寺当山，独坐西城笑满颜。四野有歌行路乐，

五营无战射堂闲。鼙和调角秋空外，砧办征衣落照间。

方拟杀身酬圣主，敢于高处恋乡关。
甑山城
范致虚（宋代）

朱伺屯兵古战场，甑山城堞久凄凉。閒来搔手高冈上，万里碧天秋思长。
一斛珠 其八
张抡（宋代）

光辉皎洁。古今但赏中秋月。寻思岂是月华别。都为人间，天上气清彻。
广寒想望峨琼阙。琤琤玉杵声奇绝。何时赐我长生诀。飞入蟾宫，折桂饵丹雪。
拟阮步兵夜中不能寐
贺铸（宋代）

夜久不成梦，张灯开故书。
清霜屏云物，有月来庭除。
良时怅难再，不与佳人俱。
掩卷长太息，望子城之隅。
【中吕】醉中天·李嵩髑髅纨扇
黄公望（元代）

没半点皮和肉，有一担苦和愁。傀儡儿还将丝线抽。弄一个小样子把冤家逗。识破个羞那不羞？呆兀自五里已单堠。
山居杂咏 其十五 斸笋
成鹫（清代）

落箨带残霜，新苞出旧房。浅深俱有得，遍界不曾藏。

所贵无枝叶，何须较短长。此君知此意，相赠独盈筐。
送刘秀才南游
齐己（唐代）

南去谒诸侯，名山亦得游。便应寻瀑布，乘兴上岣嵝。

高鸟随云起，寒星向地流。相思应北望，天晚石桥头。
念家山
黄淳耀（明代）

家山破，家山破，宫中一唱还众和。霓裳曲，霓裳曲，古和声慢今和速。

今和江水古和流，六朝不见令人愁。新音繁手椒房出，花翻叶落如清秋。

乐工曹生空按谱，不比中宫邀醉舞。舞残金缕葬娥皇，玉环在臂留悲伤。

民间传得家山曲，处处歌尘绕画梁。妖淫感召兵戈起，兴亡只在声音里。

吴苑荒凉走麋鹿，石头蒙羃生荆杞。此和的的念家山，宫娥散尽无人弹。

长江遍是黄花水，春梦悠悠只暂还。
读史
罗公升（宋代）

燕丹余风被朔野，男女无别身益荣。
谁云乃祖驺虞化，却自鹊巢行露生。
周处除三害图
郑思肖（宋代）

一朝周处奋英豪，三害皆除岂惮劳。若是不能降自己，纵屠龙虎不为高。
与卢雁林宿本庵留别弛赝师
成鹫（清代）

暂此息劳生，劳生空复情。寒风吹老树，竟夕作秋声。

明发我当去，夜深人独行。蒙师爱吟客，一事笑无成。
书田俊卿北征纪行诗
廖行之（宋代）

南北东西一个天，区区二偶漫相怜。
而今若说悲游子，不似当时王仲宣。
王道损赠永兴冰蜜梨四颗
梅尧臣（宋代）

名果出西州，霜前竞以收。
老嫌冰熨齿，渴爱蜜过喉。
色向瑶盘发，甘应蚁酒投。
仙桃无此比，不畏小儿偷。
喜雨三首呈景仁侍郎兼献在尹宣徽
司马光（宋代）

漠漠春云合，烛烛旱气收。
人心方有望，时雨不须求。
岂独老农喜，仍令恶客留。
洛城花未谢，作意更同游。
绝句
陈师道（宋代）

云海冥冥日向西，春风欲动意犹微。
无端一棹归舟疾，惊起鸳鸯相背飞。
观我斋再分韵得下字
陈与义（宋代）

一慵缚两脚，闭户了晨夜。
梦攀城西树，起造君子舍。
紫髯出堂堂，见客披衣谢。
平生功名手，嗜静如食蔗。
小斋剧冰壶，中明外无罅。
要知日用事，趺坐看鸟下。
主人心了了，竹石亦閒暇。
儿童惯看客，我车当日驾。
平分斋中閒，风月不待借。
还须酒屡费，不用牛心炙。
念奴娇（符昌研写寄朱胡梅词，酬唱语皆不凡，因次其韵）
李光（宋代）

榕林叶暗，见一枝独放，霜华争白。写我精神惟赖有，潇洒西湖词客。玉骨清羸，冰容冷落，似恨关山隔。蛮烟侵妒，未应减动肌雪。

幽梦时绕芳枝，夜寒谁见我，身为蝴蝶。抱蕊窥丛惊睡觉，窗影横斜和月。谢馆池边，松风亭下，忍使香消歇。多情饶恨，算应天解磨折。|<松风亭见东坡梅诗>|
再谢真定李密学惠牡丹
韩琦（宋代）

牡丹京洛艳，惠我见新邻。一与樽前赏，重生塞上春。

衰荣存主意，深浅尽天真。却似登兰室，清香暗袭人。
十美图词 其二 菩萨蛮·午睡图
毛奇龄（清代）

玉栏长夏金塘里。轩窗四面荷风起。菀蒻织花纹。盘盘散绿云。

柳帷褰未闭。隔水窥人至。待起整钗钿。郎今未可前。
和登金铜门
强至（宋代）

高门缔构自何年，朱栱金铺丽目前。
楼上台光临暇日，座间凉气失炎天。
草涵宿雨浓如染，林曝晴曦燥欲然。
早晚定归黄合去，剩移夏榻就风眠。
寻僧二首
顾况（唐代）

方丈玲珑花竹闲，已将心印出人间。

家家门外长安道，何处相逢是宝山。

弥天释子本高情，往往山中独自行。

莫怪狂人游楚国，莲花只在淤泥生。
毕节妇诗
戴缙（明代）

舍死随夫理自然，只因贞节万人传。香名耿耿垂千载，素魄悠悠慰九泉。

台榭花开空舞蝶，丘坟月落暗啼鹃。谁知此日逢嘉会，曾见封章达御前。
青玉案 送温叔刚之解州军司幕官
王沂（南北朝）

东风扑面飘红雨。正杜宇，催春去。马首西山青半缕。汾阴箫鼓。晋阳烟树。总是消魂处。芙蓉绿水佳宾主。赌酒金钱□更数。若见东皋烦寄语。山林真味。醉乡天趣。待我平分取。
题仙人洞并谢草堂方公所赠石匣二首
葛庆龙（宋代）

多谢林僧亦好奇，新遗石匣我酬诗。
鹤胎收却云封裹，付嘱山灵木客时。
绝句
潜江张氏（清代）

病废机丝老废蚕，牙签缃帙兴犹耽。唐诗汉赋都收卷，日向明窗诵《二南》。
中书侍郎傅公挽词 其二
范祖禹（宋代）

洛社瞻贤躅，书筵继老成。声容陪夙昔，论议想平生。

节与盘山峻，名随沇水清。草堂空旧隐，松月为谁明。
拟行行重行行
杨慎（明代）

遥遥涉长途，悠悠愁我心。我心愁未央，暌离日以深。

山高水无梁，寄书多浮沉。鱼乐在故渊，鹿鸣思长林。

觉时影与身，梦来裯与衾。端居迟日月，旦暮如古今。

孤愿人讵知，沉忧自难任。君子不遐弃，怀我以好音。
李修伯山居
真山民（宋代）

寒灯几拨尽，借问夜何其。
旧梦青灯在，新愁白发知。
昔为三绕鹊，今作五藏龟。
多谢梅梢月，留人得睡迟。
郊庙歌辞。祀九宫贵神乐章。肃和
佚名（唐代）

歌工既奏，神位既秩。天符众星，运行太一。

声和十管，气应中律。肃肃明廷，介兹元吉。
绩和李参政湖上杂咏
魏了翁（宋代）

阴阳互推移，气数有信屈。
涧松发贞姿，庭梅睟生色。
虽无桃李容，桓桓保终吉。
犀山凝翠台为上清道士刘伯达题
张翥（元代）

仙馆深居寂寞滨，千岩浓翠湿无尘。筑台一日临风雨，驱石中宵使鬼神。

潭上昼游鱼听瑟，花间春醉鸟衔巾。山灵不是藏真境，留待云栖学道人。
孟君复赠王侯元俞诗两皆英妙神奇次韵
方回（元代）

孟侯与王侯，妙年俱作州。
穷穷鬼揄我，汝堪并英游。
汝无曲逆计，汝无裨谌谋。
汝乃蹄涔水，可配江河流。
仓卒不能答，吐舌瞠双眸。
二侯不自贵，屑与耄叟俦。
歌岂有檀板，舞亦无珠{篝竹换韦左}。
磨玉藉沙石，以故交情绸。
盖公曹参舍，{甪下不出头}里张良求。
绿鬓间白发，一献还一酬。
俗态动枘凿，对面风马牛。
二侯不我弃，庶哉企前修。
身懒
释文珦（宋代）

身懒都忘动，心空不待安。
叶鸣山鹿至，火尽地炉寒。
即此为吾乐，同人话却难。
上制置侍郎
度正（宋代）

武侯落落旧规摹，千载谁能发壮图。
抚定南方无后顾，感通北面自前孚。
但于号令教心服，自是欢忻听指呼。
群策不遗光竹帛，方知儒术本非迂。
水调歌头 临桂水月洞
曾宏正（宋代）

风月无尽藏，泉石有膏肓。古今桂岭奇胜，骚客费平章。

不假鬼谋神运，自是地藏天作，圆魂镇相望。举首吸空翠，赤脚踏沧浪。

惊龙卧，攀栖鹘，翳鸾凰。秋爽一天凉露，桂子更飘香。

坐我水精宫阙，呼彼神仙伴侣，大杓挹琼浆。主醉客起舞，今夕是何乡。
依韵答达观禅师颖公
梅尧臣（宋代）

霜露每怀感，江山空复情。
老便林室静，坐厌巷童声。
尽日都无语，逢人亦强迎。
浮生过半百，安用此虚名。
宜楼晚望
钱时（宋代）

宜楼望芝山，浅浅平林出。
芝山望宜楼，隐隐苍龙脊。
楼中妙景山不知，山外有山楼不宜。
老眼西风没疆界，一时倾入囊中诗。
题寿安王主簿池馆
苏颋（唐代）

洛邑通驰道，韩郊在属城。馆将花雨映，潭与竹声清。

贤俊鸾栖棘，宾游马佩衡。愿言随狎鸟，从此濯吾缨。
醉太平 偶成
秦昙（清代）

寒梅暗香。良宵漏长。何妨痛饮千觞，写黄庭数行。

亭前晓霜。床前月凉。风敲铁马丁当，最撩人断肠。
秋雨叹十解
杨万里（宋代）

霖霖滴滴未休休，不解教侬不白头。
却把穷愁比秋雨，犹应秋雨少於愁。
得节盦海上书却寄
顾印愚（清代）

代不数人能几见，去去江空岁年晚。闭门一字不堪煮，无补费神诗作蹇。

西风尽夕城满尘，带水沸潮消息断。十七柳凋十桂爨，更问菱湖与桐馆。

风花一瞥旋成毁，那及黄楼丑魏衍。书来海上如说梦，自在人间已枯菀。

断云含雨向何许，泪眼不晴天不管。布衣许身老转拙，失计残年难饱饭。

履綦故蹊绿苔满，子宁不来梦当返，小别千年万山远。
齐安晚泊时荣藩初之国偕二司迎之
邵宝（明代）

漫向东坡问雪堂，雪残寒日正荒荒。地名自是因人重，客思那胜为国忙。

万古江流从禹贡，一时风力有周郎。召南曾赋甘棠树，谁遣春阴遍楚乡。
客氏拜 其二
乔亿（清代）

客氏拜，九千岁。昼惟表里窃国柄，夜甘与同寐。同寐同寐焉用拜。
代人进太皇挽词
徐积（宋代）

九载忧勤事，倾心为继明。手扶天柱起，身御日车行。

大业真无负，全功定有成。生民正歌舞，万丈玉山倾。
陆子履见过
梅尧臣（宋代）

刘郎谪去十年归，长乐钟声下太微。
屈指故人无曩日，平明骑马扣吾扉。
论情论旧弹冠少，多病多愁饮酒稀。
犹喜醉翁时一见，攀炎附热莫相讥。
门外
姜特立（宋代）

门外青山列髻螺，园中花木锦成窠。
惭无功业报明主，空占閒居乐事多。
八声甘州·听琤琤漏永
朱雍（宋代）

听琤琤漏永，洗银林、梅英半寒收。正蟾辉舒粉，云容缕色，切近妆楼。人在东风伫立，悄悄独凝眸。多少横斜影，萦绕江流。只有清香暗度，堕髻簪珥玉，曾赋清游。认瑶车冰辙，佳致肯延留。指蓬山、青砂初转，望沧溟、羽佩一同舟。仙娥许，酒渑与我，消尽春愁。
和叶季质以唐律两篇见属
陈长方（宋代）

风流王右辖，萧散郑丹邱。
此事今难再，如公可并游。
千篇诗价重，十日酒船浮。
圣主方东幸，山中莫滞留。
春游五首
邵雍（宋代）

三月牡丹方盛开，鼓声多处是亭台。
车中游女自笑语，楼下看人闲往来。
积翠波光摇帐幄，上阳花气扑樽罍。
西都风气所宜者，草木空妖谁复哀。
以新凉入郊墟为韵简叶孟我丈
陈耆卿（宋代）

日月不相贷，四序如昏晨。
话秋即秋随，化工一何神。
今年既悲秋，明年复怀春。
人心有去来，天道无故新。
探春慢·郊游过棣华园，见牡丹盛开
陈家庆（清代）

芳草迷烟，暖风吹梦，缓缓闲寻郊野。十里晴蓝，一篙浅碧，景物郊秋潇洒。

始信东皇好，尚留得、春光艳冶。牡丹乍展芳心，国色倩谁描下。

携手芳园小憩，喜诗赓棣萼，芸窗共话。织树莺梭，摇天柳浪，大块文章无价。

幽径正徘徊，又横笛、牧童归也。如画。后日重来，绿阴初夏。
闲居七咏孙建侯赋 其七 酒楼
邓云霄（明代）

大江如鸭绿，荡漾对糟丘。座上客常满，何如孙楚楼。
和慕容法曹寻渔者寄城中故人
钱起（唐代）

孤烟一点绿溪湄，渔父幽居即旧基。饥鹭不惊收钓处，

闲麛应乳负暄时。茅斋对雪开尊好，稚子焚枯饭客迟。

胜事宛然怀抱里，顷来新得谢公诗。
题画蟹
钱美（清代）

说是潭塘金爪蟹，邻翁分送到吾家。今朝好过黄花节，只少一壶酒未赊。
挽胡茂老枢密 其三
李正民（宋代）

昔日蓬山会，平居笑语亲。薄材陪贾马，高义继雷陈。

南国居方卜，东山道益振。遽嗟埋玉恨，清泪洒衣巾。
木兰花慢 八月十八日汎月石湖邻舟感遇
郑文焯（清代）

晚凉花积水，送秋老、越来溪。叹故苑沧波，汎天镜里，曾见鸱夷。

凄凄。黄昏未了，渐歌阑人似水东西。自有暗香随袖，残红为惜新题。

文漪。步绮轻移。银烛背、翠尊携。念别后湖山，几回同梦，云散鸿飞。

依依。兰桡醉解，涴啼痕犹在去年衣。明月无多圆夜，有情偏向人低。
和令狐相公九日对黄白二菊花见怀
刘禹锡（唐代）

素萼迎寒秀，金英带露香。繁华照旄钺，荣盛对银黄。

琮璧交辉映，衣裳杂彩章。晴云遥盖覆，秋蝶近悠扬。

空想逢九日，何由陪一觞。满丛佳色在，未肯委严霜。
鉴轩
刘大纲（宋代）

一泓清澈底，明可烛须眉。
漾月摇金影，涵风皱绿漪。
台高悬宝鉴，水定照摩尼。
宴坐宜临赋，难忘此段奇。
竹竿
佚名（先秦）

籊籊竹竿，以钓于淇。岂不尔思？远莫致之。
泉源在左，淇水在右。远子有行，远兄弟父母。
淇水在右，泉源在左。巧笑之瑳，佩玉之傩。
淇水滺滺，桧楫松舟。驾言出游，以写我忧。
欲晚访韩持国忽道损见过不克往持国示诗因答
梅尧臣（宋代）

西云沉日脚，命仆驾我车。我车已在庭，有客方诣庐。

谈笑不觉夕，鸡黍且烦渠。重约勿以怪，但当摘园蔬。
金将军招集镇南楼赋赠二首将军曾有事东粤兹移镇楚 其二
卢龙云（明代）

忆君授钺向东行，谈笑曾销渤海兵。两粤风尘兼节制，五溪荒服待旄旌。

龙城久幸无蜂扰，麟阁还期有骏声。圣世莫嫌虚抱武，且将休养答升平。
金陵杂兴二百首
苏泂（宋代）

三山掺别是前年，除夜还家翁已仙。
少小知怜今老矣，每因得句辄潸然。
依韵和双头芍药十六首 其四
陆佃（宋代）

曾与宫花傍玉除，芳名消得用金书。已教庄蝶双双引，更伴台星两两居。

官样自应能笑语，家常谁欲效妆梳。大都好物难摹写，未信屏风画得如。
寄辟疆
强至（宋代）

忆昨枉君轩，始来就客邸。
尔仆方息肩，顾我遽屈体。
守阍前通名，倒屣出致礼。
相见吐论议，所学愈根柢。
徐为出巨编，彻若涉清济。
昏膜得篦刮，尘心逾易洗。
我亦露狂简，君曾不诃诋。
于时园正花，长日瓮盛醴。
插枝必满头，饮醆须露底。
未几踏归镫，相将洒别涕。
恋恋有情照，数数辱书扺。
自言困道途，仅能足盐米。
频吟口燥吻，久骑肉消髀。
首飞诗人蓬，肠苦孟郊荠。
学舍勉栖托，亨会复倾徯。
黄卷乐往圣，青襟列诸弟。
爱子乏先容，何人堪密启。
努力著要策，随诏献文陛。
清阴堂 其一
黄裳（宋代）

仙洞气寒龙送雨，瑞莲香冷水生风。烦襟销尽梯云去，见远楼前色入空。
喜雨
汪炎昶（宋代）

窗竹敛晚影，云起天冥冥。
一雨轮微凉，收尽蚊蚋声。
生意落原野，焦黄返新青。
滂沱更三日，端可□年登。
呼儿具樽酒，喜剧不暇倾。
长风卷归云，隙月忽微明。
叶端留馀滴，不满一饷听。
题西山双乳泉
舒坦（宋代）

石眼双开白欲漫，潺湲更傍碧琅玕。
地饶爽气全无滓，天借灵源两不乾。
晓月自分云外润，午茶谁斗雪中寒。
孝先多睡相如渴，试把清甘乞取看。
白鹤楼观敌
顾八代（清代）

俯槛西楼望，凭高索敌情。两江虚减灶，一郡伏奇兵。

多算方为策，擒王岂在争。待劳原以逸，入阵自纵横。
寄题林景思雪巢六言三首
范成大（宋代）

大地九冰彻底，小巢上壁俱空。
只有梅花同调，雪中无限春风。
和颖翁邹公祖署中纪怀四章 其四 莳菜
庞嵩（明代）

忆昔长白居，画粥断齑菜。此时意可忘，移根种园内。

肉食岂不甘，藿食味终在。举箸踰万钱，寰中几人再。

欲寡心自恬，风波亦可耐。正己端垂裳，茹草曾躬耒。

貌瘦天下肥，恶食良自爱。持此一介严，行行陟台鼐。
齐安郡夫人挽章
张孝祥（宋代）

储祥吴越王家子，媲德蓬莱阁上仙。汤沐几年开大国，笄珈长上掩穷泉。

鸾台晓月悲尘镜，凤轸春风泣断弦。木落荄枯何限恨，藁砧应赋悼亡篇。
东都酺宴
张说（唐代）

尧舜传天下，同心致太平。吾君内举圣，远合至公情。

锡命承丕业，崇亲享大名。二天资广运，两曜益齐明。

道畅昆虫乐，恩深朽蠹荣。皇舆久西幸，留镇在东京。

合宴千官入，分曹百戏呈。乐来嫌景遽，酒著讶寒轻。

喜气连云阁，欢呼动洛城。人间知几代，今日见河清。
句
陈上卿（唐代）

门前萧索青松老，云里逍遥白鹤闲。波澜晴泛三春色，桃李争开两岸芳。
清河民为宋世良谣 其一
佚名（隋代）

宁度东吴会稽。不历成公曲堤。
双照八咏 其五 鹊巢古树
成鹫（清代）

老树无枝不记年，养成雏鸴几翀天。无情也入那伽定，顶上安巢更宛然。
闻杨君谦致政赋此以致健羡十五首 其七
沈周（明代）

文章的作大家传，万变风云笔有权。要觅大山藏小史，东华香土断无缘。
送沙门泓景道俊玄奘还荆州应制
宋之问（唐代）

三乘归净域，万骑饯通庄。就日离亭近，弥天别路长。

荆南旋杖钵，渭北限津梁。何日纡真果，还来入帝乡。
李万州挽诗
项安世（宋代）

灵輀朝出祖，属綍泪争探。
慕子啼玄草，慈亲哭彩衣。
敬斋收秩秩，退国物菲菲。
华屋生存处，千年遂不归。
清湖早春
方回（元代）

晓窗初起望春云，天色阴晴未十分。
小雨漫空浑不觉，平湖点点见圆纹。
东风第一枝 送春
沈芳（清代）

玉笛临风，金杯醉雨，愔愔绿暗芳树。梦中犹觅，春痕病起，又添别绪。

莺留蝶恋，只杜宇、催他归去。望小桥，一片伤心，细草远连南浦。

频搦管、自抄近句，恐洒泪、向时游处。采兰且待明年，折柳定难少住。

月楼花馆，算尽是、短长亭路。怅美景，来往匆匆，可惜等闲虚度。
孝宗皇帝灵驾发引诗
蔡戡（宋代）

历数承尧禅，讴歌戴舜仁。
规模自宠远，法度谨持循。
俭约身先下，忧勤志在民。
万方无以报，雨泣但沾巾。
梁广画花歌
顾况（唐代）

王母欲过刘彻家，飞琼夜入云輧车。紫书分付与青鸟，

却向人间求好花。上元夫人最小女，头面端正能言语。

手把梁生画花看，凝嚬掩笑心相许。心相许，

为白阿娘从嫁与。
借位明功
释正觉（宋代）

六户虚通路不迷，太阳影里不当机。
纵横妙展无私化，恰恰行从鸟道归。
春园
许及之（宋代）

用世无功孰取材，诛茅作计剔荒苔。花随浅绿流春去，山拥新青入坐来。

宽辟轩窗便过夏，高藏书画待经梅。菊苗先晚丁宁种，更要秋光次第开。
游广东清远峡山寺
逯昶（明代）

寂寂长林下，僧房锁碧苔。
树枝猿挂折，花片鸟衔来。
池溢流过水，炉存爇后灰。
赋诗殊未就，徙倚故迟回。
复民部何三柳遗廷对策二首 其一
卢宁（明代）

一翰飞三策，东莱贶草庐。捧持情故故，拜喜意于于。

花巷无司马，灯帷有仲舒。美人隔烟岛，秋水濯芙蕖。
赵阅道高斋
苏轼（宋代）

见公奔走谓公劳，闻公隐退云公高。
公心底处有高下，梦幻去公随所遭。
不知高斋竟何义，此名之设缘吾曹。
公年四十已得道，俗缘未尽余伊皋。
功名富贵俱逆旅，黄金知系何人袍。
超然已了一大事，持冠而去真秋毫。
坐看猿猱落罝罔，两手未肯置所操。
乃知贤达与愚陋，岂直相去九牛毛。
长松百尺不自觉，企而羡者蓬与蒿。
我欲赢粮往问道，未应举臂辞卢敖。
殢人娇 其二
柳永（宋代）

当日相逢，便有怜才深意。歌筵罢、偶同鸳被。别来光景，看看经罢。

昨夜里、方把旧欢重继。晓月将沉，征骖已鞴。愁肠乱、又还分袂。

良辰好景，恨浮名牵系。无分得、与你恣情浓睡。
送曾谹父还朝十首 其九
曹勋（宋代）

老来百事不关身，惟有芳醪意甚真。忆著碧琳相觅去，问梅期醉水南春。
玉川门作
屈大均（明代）

乱瀑淙淙响石床，梦馀无奈落花香。含毫欲写泉三叠，心与云英化水光。
活计
何应龙（宋代）

三间茅屋盖头颅，除却吟篇事事无。
拟把十年穷活计，一时倾倒向江湖。
秋日与诸公文会天□寺
严维（唐代）

相访从吾道，因缘会尔时。龙盘馀帝宅，花界古人祠。

明月虚空色，青林大小枝。还将经济学，来问道安师。
挽崔舍人
李祥（宋代）

声闻江淮满，文章燕许期。
棣华联秀萼，椿老见芳枝。
璧水风流尽，金銮宠遇私。
哀崇极闵饰，埋玉更成悲。
槿花
董嗣杲（宋代）

髣髴戎葵劲且柔，托名日及叹生浮。苦怜相态无多艳，空缀郊生度一秋。

红澡暮零篱□上，翠深凉过屋山头。风英掩映枯茅把，勾引行人觅酒流。
送李司训之乾州
傅圭（明代）

案牍劳终日，何如此职清。坐谈惟往圣，环立有书生。

棘院频抽句，贤关久擅名。尽心期报国，端不负生平。
射雉场
曾极（宋代）

不整军容北射狐，却资媒翳取欢娱。
山梁饮啄关何事，浪费君王金仆姑。
秋日石门山房作
屈大均（明代）

一叶惊山鸟，萧萧秋欲分。天寒难作雨，地湿易生云。

石气衣裳透，兰香几席薰。美人如玉魄，月下影纷纷。
宜甫东楼晚饮
司马光（宋代）

宾主俱欢醉，高楼迥倚空。
形忘羁检外，酒散笑谈中。
昨市烟初白，秋园叶半红。
登临不厌数，朝夕是寒风。
九月十八日夜泊刘郎浦二绝
洪咨夔（宋代）

甥馆刘郎舅仲谋，并绝瓜葛借荆州。
人生一藉裙襦力，卒世如何得举头。
次玩鞭亭小诗韵
陈造（宋代）

窃禄未辞官九品，归田止欠屋三间。
著书他日藏岩穴，或繼淮南大小山。
哭士特二首
刘子翚（宋代）

自古才难得，斯人又早亡。
青蝇频去国。白首叹为郎。
不睹遗书奏，徒怀挂剑伤。
楚魂招不得，南斗夜无光。
留别王元治师中谭纯益三首
胡寅（宋代）

欲步夷途盍近思，行寻捷径却成迟。
大弨不必穿杨叶，古乐何曾唱竹枝。
须信孔门无用赋，也知高叟漫为诗。
功名易立书难读，努力当乘少壮时。
送郑权尚书南海
王建（唐代）

七郡双旌贵，人皆不忆回。戍头龙脑铺，关口象牙堆。

敕设薰炉出，蛮辞咒节开。市喧山贼破，金贱海船来。

白氎家家织，红蕉处处栽。已将身报国，莫起望乡台。
月
李峤（唐代）

桂满三五夕，蓂开二八时。清辉飞鹊鉴，新影学蛾眉。

皎洁临疏牖，玲珑鉴薄帷。愿言从爱客，清夜幸同嬉。
重到城七绝句。恒寂师
白居易（唐代）

旧游分散人零落，如此伤心事几条。

会逐禅师坐禅去，一时灭尽定中消。
伤旧游
孟郊（唐代）

去春会处今春归，花数不减人数稀。

朝笑片时暮成泣，东风一向还西辉。
和子由记园中草木十一首 其八
苏轼（宋代）

芎藭生蜀道，白芷来江南。漂流到关辅，犹不失芳甘。

濯濯翠茎满，愔愔清露涵。及其未花实，可以资筐篮。

秋节忽已老，苦寒非所堪。斸根取其实，对此微物惭。
雨後独行洛北
欧阳修（宋代）

北关望南山，明岚杂紫烟。
归云向嵩岭，残雨过伊川。
树绕芳堤外，桥横落照前。
依依半荒苑，行处独闻蝉。
一寸金·题罗复堪三山簃校碑图
夏孙桐（清代）

衫袖乌痕，见说耽书久成癖。更宝珉搜异，评量虿尾，菭缣阅古，摩挲蝉翼。

毡蜡频梳剔。神游处、羽陵蠹泣。看胼手、千本流传，自有豪情壮波磔。

静味丹铅，吾庐堪爱，依稀翠扬宅。念赏奇联咏，谢池春早，过车怀旧，苏床尘寂。

交道论金石，增惆怅、二难剩一。凭君问、断响人琴，薤琅栖恨墨。
厌雨
释文珦（宋代）

连宵雨如泻，老耳聩不闻。
晓涧已流衍，山川犹出云。
寄沈比部谪戌神电诗四首 其三
曾仕鉴（明代）

金鸡何日赦，丘壑梦常依。绛缃怜何罪，苍生望早归。

传经资旅食，裂黻制戎衣。目断南来雁，逢春又北归。
渊侍者归天童西岩和尚塔所
释月涧（宋代）

堂堂幻智翁，为宋钜魔孽。我昔误见之，痛棒打得折。

冷地蓦思量，有屈无处雪。渊也长庚来，言僒曾不灭。

幻出窣堵波，黄金充一国。村草步头草，香风春茁茁。

有语远寄将，捻鼻消一咄。
秋日遣怀
陆游（宋代）

西来浮涛江，东眺俯镜湖。
其中绵千里，郁郁桑麻区。
禹葬有遗窆，粤亡无故墟。
秋风吹短褐，望古空踌躇。
题周泰浪迹图十二章 其五 申浦扬帆
姚燮（清代）

黄浦支具区，其尾泄海门。银光走蜿蜒，风纳潮为吞。

早潮山汹翠，夜潮月翻雪。凌虚槎在天，截岸地无岊。

凭舷决遐眦，秋色万青了。九峰划破碎，烟影瞥江鸟。
致仕后立春偶成
赵抃（宋代）

四纪荣涂愧滥巾，圣恩从请幸全身。高斋静有无穷乐，又报元丰第四春。
天师侍晨追封妙济真人林灵素像赞
白玉蟾（宋代）

大宋天师林侍晨，飞罡蹑纪召风霆。
四十五年人事足，中秋归去月三更。
再次韵答程帅高机宜四首
陈造（宋代）

名德谁今挺古风，人嗟汲直合居中。
挥毫有物鬼落胆，与世无心云度空。
倚听金銮拜新渥，又烦竹马走群童。
贝宫风露鳌峰月，行矣辉华映两瞳。
寄呈漳守李侍郎元善四首
王迈（宋代）

棠木筠溪手自栽，竹湖又剖竹符来。
祖孙相望风流盛，父老驭传春意回，
拔薤莫须施辣手，泛莲似更欠清才。
善人所至如甘雨，要洗漳民满岩层埃。
秋雨渐凉有怀兴元
陆游（宋代）

八月山中夜渐长，雨声灯影共凄凉。
遥知南郑风霜早，已有寒熊犯猎场。
重经乌石舖
杨时（宋代）

夹屋青松翠霭中，去年经此亦匆匆。
重来乌石冈头路，依旧松声带晓风。
松梢月·院静无声
曹勋（宋代）

院静无声。天边正、皓月初上重城。群木摇落，松路径暖风轻。喜揖蟾华当松顶，照榭阁、细影纵横。杖策徐步空明里，但襟袖皆清。恍若如临异境，漾凤沼岸阔，波净鱼惊。气入层汉，疑有素鹤飞鸣。夜色徘徊迟宫漏，渐坐久、露湿金茎。未忍归去，闻何处、重吹笙。
题张宗苍云岚松翠
弘历（清代）

宗苍南去人成古，松翠云岚此乍逢。自有不亡者恒在，许他阅世墨华浓。
维扬晓发
樊绂（宋代）

残月犹悬夜，开帆风若何。鸣鸡催晓色，舟子起吴歌。

一曲清江上，三春别兴多。野鸥无意绪，閒卧对沧波。
洞仙歌·荷花
刘光祖（宋代）

晚风收暑，小池塘荷净。独倚胡床酒初醒。起徘徊、时有香气吹来，云藻乱，叶底游鱼动影。
空擎承露盖，不见冰容，惆怅明妆晓鸾镜。后夜月凉时，月淡花低，幽梦觉、欲凭谁省。且应记、临流凭阑干，便遥想，江南红酣千顷。
赠晁二
张耒（宋代）

昔者与兄城南邻，未省一日不相亲。谁令僦舍得契阔，此事我每怀古人。

逾旬寒热不可说，遍体戢戢生赤鳞。是身非有病亦幻，调御未伏犹酸辛。

布衾蒙头但欲睡，瞥见檐雪如飞尘。岂无杯杓与酬酢，口舌未肯亲芳醇。

平生相逢百不问，斗酒倒尽才逡巡。崎岖行世得皆妄，嵬峨就醉事最真。

残年峥嵘欲无日，晴云浩荡已有春。柳黄梅破最佳绝，京兆羔酒仍慇勤。
送李将军赴定州
郎士元（唐代）

双旌汉飞将，万里授横戈。春色临边尽，黄云出塞多。
鼓鼙悲临漠，烽戍隔长河。莫断阴山路，天骄已请和。
刘弟示诗一轴走笔答之
梅尧臣（宋代）

昔与伯氏吟，青铜照人发。今又读君诗，寒冰彻人骨。

时时探古趣，往往到月窟。清济流不休，终期至溟渤。
元夕放夜
仇远（元代）

绣衣玉节驻江城，放得元宵两夜晴。
陸地金莲方滟滟，一天明月故盈盈。
逻兵酣卧忘钟韵，游子欢呼趁鼓声。
儿女看灯归较晚，老夫自剔读书檠。
景仁欠道斋礼院予与和叔过之值其方饮引去二
韩维（宋代）

自我伏田里，三驾游上都。
其谁肯来顾，莫与夫子如。
久积疏野抱，况兹病{上艹下尔}余。
厚意不即报，悁劳在朝晡。
驱马寒日中，薄暮到省庐。
属闻从众贤，高会罗盘盂。
逡巡望华闼，却走不及徐。
鸾仪与鸿举，其势固自殊。
胡为枉嘉藻，似欲相牵拿。
中论十年旧，见许道义徒。
管鲍久不作，知间几终初。
岂敢忘君言，誓将守淳愚。
题四禽图为徐若川秋官赋海棠鸲鹆
黄仲昭（明代）

等闲学得语分明，紫禁春风试一鸣。自是鹰鹯容不得，海棠深处暂停声。
渔父吟
李琏（宋代）

烟波万顷利名轻，短笛吹残酒半醒。鼓枻自歌还自和，一溪风月有谁争。
舟经太湖指点湖山怀渔洋尧峰二前辈 其二
朱琰（清代）

峻绝尧峰耸碧漪，洞庭春好费相思。轻帆一夜西风度，霜满山园唱橘枝。
江南好 与香雪花下谈少年春秋佳日为赋此解
梁鼎芬（清代）

家园好，最好暮春时。白袷罗轻人试马，红帘花醉夕题诗。

兴到不知谁。
桐柏观
释元肇（宋代）

仙者曾居地，峰峦特异常。泉飘箫乐响，松暗洞门藏。

玉井通三岛，琼台接上苍。有时闻鹤下，醮罢月侵廊。
春日承诸郡公招同李仰山唐曙台泛舟西湖用前韵 其二
章曰慎（明代）

胜地滥陪冠盖客，方舟同泛水云乡。西山雨霁岩峦秀，南渚风回兰桂香。

片石崔巍题雁塔，长桥缥缈锁鱼梁。他年回首旧游处，两岸棠阴逗夕阳。
蝶恋花（过涟水军赠赵晦之）
苏轼（宋代）

自古涟漪佳绝地。绕郭荷花，欲把吴兴比。倦客尘埃何处洗。真君堂下寒泉水。

左海门前酤酒市。夜半潮来，月下孤舟起。倾盖相逢拚一醉。双凫飞去人千里。
将游云居中途得佛鉴师到日涉简径归
李彭（宋代）

呼船凌曙江，江空渺黄雾。冥冥蜀魄啼，啧啧寒雀哺。

道人大梁来，折简须晤语。为回缘云策，小缓攀天路。

元因会心期，非关排俗驭。青灯耿夜窗，高谈杂疏雨。
送五子尊赴衡阳丞
赵蕃（宋代）

王郎妙人物，独步向江东。
昔尉既不醉，今丞宁肯聋。
相依唇齿国，忽去马牛风。
清绝官曹外，何年著我同。
解连环 弈用片玉词韵
陈维崧（清代）

滆湖栖托。面荷塘杳霭，柳阴绵邈。有一带、海素笼窗，恰临水倍明，比烟尤薄。

昼困心慵，便弦上、懒调郭索。且呼朋坐稳，留客手谈，聊代行药。

花阴半庭阒若。渐局中争劫，枰上侵角。静觉一派蝉声，将残燠馀炎，耳畔销却。

烂了樵柯，怕又谢、蓬莱桃萼。悄无人、万松沸处，微闻子落。
送张渚赴越州
韩翃（唐代）

白面谁家郎，青骊照地光。桃花开绶色，苏合借衣香。

暮雪连峰近，春江海市长。风流似张绪，别后见垂杨。
送丘宗卿帅蜀
陈傅良（宋代）

好静从古始，尚恩极今时。
宁使举国贫，勿与一士遗。
熙宁固前辙，元佑诚良医。
我亦欲宴兴，人方乏朝炊。
持之讯人杰，人杰良自疑。
庐州帅李仲诗春风亭会客有尘字韵诗和者甚多
戴复古（宋代）

玉关人老鬓丝新，千里长城在一身。
气使黄金结豪杰。手挥白一静风尘。
山河四望亭中景，桃李一开天下春。
乡日满城骑战马，而今四野尽耕民。
筹峰真馆追松瀑黄石翁尊师
张翥（元代）

月色今宵恰满规，有山如此愧来迟。金堂石室不到处，涧水松声无尽时。

麻姑凌寒或送酒，木客入夜同吟诗。匡庐老仙去已远，怅望云间笙鹤期。
寒节已至牵牛花犹有开者
陈曾寿（清代）

八月边庭毳幕单，十分月色不曾看。花前犹自忘迟暮，事退何心怨早寒。

朝日遥怜鸦影淡，战风渐觉叶声乾。衰颓未得无生忍，可笑将心何处安。
送客省冷副使归豫章觐省
揭傒斯（元代）

始违山林赏，复作远游客。忽兴慈母念，辞帝去京国。

杨柳河上春，飘然就行役。闻者为惊喜，朋俦皆叹息。

昔依禁树枝，今恋山巅柏。世俗更推荡，日月如有迫。

归雁群响哀，遥云孤飞白。都门一尊酒，落景淡行色。

以我留滞心，送君南征翮。
建都十二韵
杜甫（唐代）

苍生未苏息，胡马半乾坤。议在云台上，谁扶黄屋尊。

建都分魏云，下韶辟荆门。恐失东人望，其如西极存。

时危当雪耻，计大岂轻论。虽倚三阶正，终愁万国翻。

牵裾恨不死，漏网荷殊恩。永负汉庭哭，遥怜湘水魂。

穷冬客江剑，随事有田园。风断青蒲节，霜埋翠竹根。

衣冠空穰穰，关辅久昏昏。愿枉长安日，光辉照北原。
千顷山
章槱（宋代）

琼叶半开童女颊，蕨芽初长小儿拳。山中云雨虽无味，何似山河走暮烟。
句
谭黉（宋代）

水腹鱼龙宅，山腰鼓吹衙。
渔歌子·荻花秋
李珣（五代）

荻花秋，潇湘夜，橘洲佳景如屏画。碧烟中，明月下，小艇垂纶初罢。
水为乡，篷作舍，鱼羹稻饭常餐也。酒盈杯，书满架，名利不将心挂。
凌敲台呈同游张兵部朱太守
郭祥正（宋代）

江东使者武陵仙，姑孰太守南都贤。同时文采耀场屋，今日宠都分使权。

岁丰民乐官吏肃，登高望远开华筵。凌敲古台压城北，天门牛渚遥相连。

六朝盛事竟何在，白云芳草空绵联。黄鸟声酸落花雨，青蒲风送西江船。

鸟声缭乱帆影没，劝君莫负杯中物。百岁都华如转轮，一半光阴已仓卒。

宁须杂管弦，不必烦绮罗。紫莼煮豉肥鲈鲙，更听江南贱士歌。

尧崩舜立天下治，庙室灵芝最为瑞。岩穴自此无遗民，请把长戈铸农器。

功名来时如等闲，四皓去矣谁复还。一朝攘臂揖太子，社稷不动安如山。

可笑屈夫子，憔悴长江滨。欲将独醒换众醉，竟葬江鱼愁杀人。

古来得失既如此，今朝幸会青云士。功成早晚归桃源，回首尘寰脱双屣。
送王去非服除造朝
刘宰（宋代）

疾风吹雨洗尘寰，北渚津头水没滩。
千里送君黄鹄举，一生笑我白鸥閒。
清名已至云霄上，逸气还弃宇宙间。
此去西湖重回首，淡烟疏柳认孤山。
颜持约为范师厚作孔明坐啸图十大比丘象观者以为聱讹不可不下一句
王安中（宋代）

穷颜妙画今虎头，忽以武侯为范侯。他日却写十比丘，下笔不数僧贯休。

作佛作相三昧游，在江在海两浮沤。丈夫心机入法流，到处还渠第一筹。
锦棠春 迎周明翁治中
吴存（元代）

万里槎浮碧汉，十年鹄立红云。龙墀乞得故乡身，风月许平分。魏国归时已老，会稽仕日犹贫。世间无此锦堂春，富贵少年人。
送张仓移漕广西
舒邦佐（宋代）

宾鸿度月叫秋寒，天怕炎方雨露乾。
绣衣使者持玉节，先送春风入蛋蛮。
岭南日日望行色，湖南百姓争卧辙。
两路行人界上争，去思来暮歌讴接。
广盐变法是谁谋，直至而今病未瘳。
岭上逢人须细问，远方根本是深忧。
广吏从来恃天远，北归南载无空返。
埋轮家世本澄清，无使老蚕自营茧。
莫嫌岭路去逡巡，桂林见说最宜人。
笋样山峰罗样水，锦囊收得越精神。
直声曾动天颜喜，更有元右作知己。
谏坡言路著此翁，所谓如尊乃勇尔。
大苏文章继老苏，魏徵勋业付魏謩。
传家况有黄金印，行入衣冠盛事图。
门下书生知此意，恋恋不为儿女计。
黄花时节送君行，梅花时节迎归骑。
王导怀感帖赞
岳珂（宋代）

王门之书祖始兴，他帖阁本皆洞精。
独余此帖难强名，妙处顿使俗眼惊。
唐人硬黄昔流声，纸古墨暗如晨星。
儿曹缄口勿浪评，更看羲献森阶庭。
归燕
杜甫（唐代）

不独避霜雪，其如俦侣稀。四时无失序，八月自知归。

春色岂相访，众雏还识机。故巢傥未毁，会傍主人飞。
过落木山人荒冢有感
晓青（清代）

芒鞋湿寒翠，拄杖下层巅。所至亦随意，相逢皆暮年。

冢存三尺土，松作万家烟。道殣仍相望，踟蹰欲问天。
郊行即事
王兆升（清代）

夙笃因忧饷，三农兼课工。柘高资雨茂，禾好卜年丰。

社鼓挝须习，豳笙调预融。麦蚕增喜笑，亦复学张公。
市街
范成大（宋代）

梳行讹杂马行残，药市萧骚土市寒。
惆怅软红佳丽地，黄沙如雨扑征鞍！
禁烟日简长如仲如二昆弟 其一
陈缉（明代）

朱阑六曲旧池台，甲帐珠帘已劫灰。旧鬼烦冤新鬼哭，前人遗怨后人哀。

谁将天地为棺椁，忍见英雄化草莱。惆怅故园犹未返，野花无主为谁开。
经东都太子桥
徐铉（宋代）

纶闱放逐知何道，桂苑风流且暂归。

莫问升迁桥上客，身谋疏拙旧心违。
卐庵自东林欲还蜀某以报恩招之大人赋诗劝请再次韵
张孝祥（宋代）

忆携拄杖过东林，掣电奔雷听法音。青壁倚天元满眼，白云出岫本无心。

峨眉江崄公无度，法眼泉清我欲寻。手种庭前柏树子，孤根应比乡来深。
游石龙涡（四壁千仞，散泉如雨）
孟郊（唐代）

石龙不见形，石雨如散星。山下晴皎皎，山中阴泠泠。

水飞林木杪，珠缀莓苔屏。畜异物皆别，当晨景欲暝。

泉芳春气碧，松月寒色青。险力此独壮，猛兽亦不停。

日暮且回去，浮心恨未宁。
萧洒参军宇六首 其四
韦骧（宋代）

萧洒参军宇，回环百亩间。山光侵户牖，柳色锁门阑。

尽爱清风满，相仍白日閒。祇赢诗思勇，濡笔溅青纶。
次韵韩毅伯趣诸先辈送茶
王炎（宋代）

脱腕符移日旁午，鱼眼浮香须一煮。
客来捧腹共轩渠，暂时拨置官文书。
喜客恨无鲜可击，满盂脱粟饥时吃。
睡魔不待巧挤排，雪花小啜清风来。
人生何苦浪驰逐，但得所求心自足。
意在春风晓露边，爱惜一旗轻万钱。
碾破云龙还不饮，滟滟金荷扶玉筍。
渠方醉魄甘沉迷，我自诗情要勾引。
送颜楫楫同年水部澄之之子也 其二
王鏊（明代）

前人遗墨尚纵横，落落诗篇更老成。此去好施医国手，官家药笼要蔘苓。
双节咏为王孟箕虞部母暨大母作
卢龙云（明代）

棱棱双节称王母，此日陈情先念祖。陟屺仍怀圣善人，燕喜俱念方颂鲁。

匡岳彭湖间气钟，妇姑先后禀将同。节操承家自不改，贻翼于今未有穷。

黄鹄歌残天渺渺，鸾书欲下恩多少。三釜犹怀风木思，六珈已恨堂萱老。

手植庭槐喜独存，欲报春晖未敢言。骅骝志尚堪千里，乌鸟情终逮九原。

财赋东南随物力，早夜持筹裕经国。岂同榷利计征求，祇为明庭佐规画。

能诗水部本通才，宦业中朝更远哉。叠有纶恩荣里闬，依然宝婺映中台。
己未二月移家魏塘
郭凤（宋代）

频年卜宅愿常赊，得地而今又自嗟。百岁故居成逐客，一湖新水送全家。

丹鸡白犬随行笈，绿箬青蓑伴钓车。补幅移居图也好，春风婀娜片帆斜。
次零陵太守竞秀堂韵四首 其三
汪藻（宋代）

从渠歌舞转头空，且索尊前一笑同。欲识使君真乐处，蒲团禅板是家风。
题赵模拓本兰亭后
鲜于枢（元代）

兰亭化身千百亿，贞观赵模推第一。百家聚讼谩纷纭，正传宁到山中石。

论书当论气韵神，谁与痴儿较形质。想当填郭断手初，帝与欧虞皆太息。

昭陵玉匣秘重泉，自此中天无二日。元章老去不及见，却见苏家评甲乙。

北山居士得何许，购取宁论万金直。几年僦屋客江海，宝气奎光夜相射。

南来北人多健者，名色连艘金满室。应嗟我辈太痴绝，常抱蠹书论得失。
春日
黄庚（元代）

紫燕评春语画梁，黄鹂搀啭垂杨。
博山烟冷书窗静，风飐瓶花点砚香。
卞壶墓
罗必元（宋代）

节义之风古所褒，清谈於晋视如毛。
百年王谢丘墟了，惟卞将军墓最高。
酬刘子至
薛师石（宋代）

寄来书一纸，别后喜安和。
想见清高极，吟成秋思多。
山头灵运立，月下谪仙歌。
共是江湖客，斜阳各晒蓑。
远怀二首
苏泂（宋代）

缥缈龙泉伯，人间第一流。
胡然天下宝，只顿海东头。
斯道谁兴废，浮云任去留。
绝知他日少，预作百年忧。
酬陈明府舟中见赠
灵一（唐代）

长溪通夜静，素舸与人闲。月影沈秋水，风声落暮山。

稻花千顷外，莲叶两河间。陶令多真意，相思一解颜。
贾元永寄诗有穷愁之叹和韵宽之
陈文蔚（宋代）

我生抱孤贞，有似窗前竹。
却笑日用功，采绿不盈掬。
诗书负宿愿，发愤处幽独。
古人刮目处，论道不隔宿。
吾计决已久，不疑何待卜。
一书讯安否，双鱼勤往复。
丈夫气相许，云雨讵翻覆。
穷通付一醉，东邻酒方熟。
玩所植松竹有作
张嵲（宋代）

往岁客闽岭，满目皆黄茅。
而今居魏塘，白水漫平皋。
举头无所见，惟离风怒号。
我身如枯卉，雨露自相辽。
又如在寒谷，终岁雪霜骄。
四顾万物春，悽然不自聊。
复思毕竟空，更使心陶陶。
酿酒尝苦薄，种花尝苦彫。
酒乃乱性具，花为眩目妖。
弃置不复近，树竹延清飚。
况有手植松，雨夜能萧萧。
瞑目存黄庭，屏居非慕高。
所愿侣松竹，迟以延松乔。
偈颂二十九首
释云（宋代）

今朝五月五，击动禾山鼓。
郁垒与神荼，欢呼齐起舞。
有期不至
姚月华（唐代）

银烛清尊久延伫，出门入门天欲曙。

月落星稀竟不来，烟柳胧朣鹊飞去。
金丹诗四十八首
张继先（宋代）

贪著浮名浮利身，不思光景走频频。
只贪眼下红颜好，不觉头中白发新。
药鼎坚牢延寿命，情思放恣损天真。
劝君求取金丹诀，养个婴儿脱俗尘。
小池
宋祁（宋代）

细溜沙渠逗曲池，碧浔馀润渍蚌衣。
风休浪静如圆鉴，时有文禽照影飞。
女娲补天谣二首 其二
胡奎（元代）

天冥冥，地冥冥，娲娥锻鍊天地精。手抟五色云，上补青天青。

青天青如石，天柱不倾天漏塞。黄道星辰明历历，于万斯年建皇极。
濮议
罗大经（宋代）

濮园议起沸乌台，传语欧公莫怨猜。
须记上坡持橐日，也曾寻探好题来。
送莫内翰五首
释慧空（宋代）

黄龙室内三关语，赵老青州一布衫。
何事临分无别说，则川庞老是同参。
和邓善之秋兴二首
戴表元（宋代）

鬓发日夜老，神仙那可求。
杨雄识字苦，玄晏著书愁。
碧酒红莲夜，朱弦白雁秋。
论心得少暇，同上最高楼。
题苏养直画 其三
周紫芝（宋代）

水上柴扉闭不开，苍山羔雁九天来。玉京已有神仙籍，莫怪青山唤不回。
蝶恋花
向滈（宋代）

费尽东君无限巧。玉减香销，回首令人老。梦绕岭头归未到。角声吹断江天晓。燕子来时春正好。寸寸柔肠，休问愁多少。从此欢心还草草。凭栏一任桃花笑。
萤二首
罗邺（唐代）

水殿清风玉户开，飞光千点去还来。

无风无月长门夜，偏到阶前点绿苔。

裴回无烛冷无烟，秋径莎庭入夜天。

休向书窗来照字，近来红蜡满歌筵。
五北将歌 湖北提督塔忠武齐布
张之洞（清代）

湘沸江腾虎出柙，千城百垒如摧拉。谁翻败局据胜势，破贼首见满洲塔。

艰难起义曾太傅，左提右挈无人助。猛火光里识奇男，一旦英雄归驾驭。

南来帐下三百人，一一材武皆冠军。童彭刘毕劘豺虎，杨鲍黄李翔风云。

军门神武殆天授，能用水师兼步斗。六合枪诀无人学，出必先人归殿后。

上游湘潭城，下游九江郡，行二千里无顿刃。兵势如龙贼如草，百船铁锁一宵烬。

归营僵卧不知人，明朝蓐食仍陷阵。田镇故垒临江湄，父老方之叹且悲。

中兴诸将列茅土，开创风气非公谁。我闻但有胜将无胜兵，惟在运用能神明。

请看塔公部下诸将士，岂分勇营与绿营。
贾司仓祠
赵嗣业（宋代）

抱负如公屈不伸，古来无有达诗人。声名岂似官资小，才调宁如掾俸贫。

东野旧称涛涌骨，退之曾说胆过身。
偈三首
释进英（宋代）

与麽上来，猛虎出林。
与麽下去，惊蛇入草。
不上不下，日轮杲杲。
潇潇江水碧溶溶，出门便是长安道。
和徐魏叔见寄三绝
陈傅良（宋代）

纨袴何尝不误身，梁园金谷草长春。
送将重锦齐三十，笑杀生刍一束人。
酬叶道卿学士见寄
范仲淹（宋代）

世传学中禄，小子乃逢辰。
一入谏诤司，鸿毛忽其身。
可负万乘谏，甘为三黜人。
岂量尧舜心，如日照孤臣。
薄责落善地，雅尚过朝伦。
仅同龟在泥，敢冀蠖求伸。
朱楼逼清江，下睨百丈鳞。
羡此南鱼乐，不忍持钩轮。
为郡良优优，乏才止循循。
恬愉弗扰外，何以慰远民。
拙可存吾朴，静可逸吾神。
渐得疏懒味，下车将四旬。
嘉兴风雅来，观对如天宾。
感兹韶夏音，佐我台上春。
题汪季路太傅所藏龙眠阳关图
楼钥（宋代）

离觞别泪为君倾，行李匆匆欲问程。
不用阳关寻旧曲，图中端有断肠声。
断句
刘昶（南北朝）

白云满鄣来，黄尘暗天起。
关山四面绝，故乡几千里。
过明叔有诗次韵
赵蕃（宋代）

出门无所诣，引兴独兹长。
万事一杯酒，三春百草芳。
暇能过巷隐，痴岂累官忙。
久坐疑成晚，樵归渔返乡。
泰叔求桂浆
沈辽（宋代）

越人远寄桂花浆，敝屋欣闻破鼻香。遽遣小奴分送客，夜来已败不堪尝。
振衣千仞冈
姚鼐（清代）

远迹崇冈立，临风一振衣。洁身离滓垢，引手接清辉。

物外孤霞侣，天中灏气归。绕襟空翠合，双袖拂云飞。

衽湿含朝瀣，裾寒带暮霏。林深从屐入，嶂合似裳围。

士或偕轩冕，心非恋紫绯。亦如千仞上，高志不相违。
家藏旧画效前人论画绝句各系一诗 其二十
陈式金（清代）

吾家豪士首章侯，古怪清奇世寡俦。赝鼎流传充艺苑，竹林一卷快真收。
秋浦会遇
穆修（宋代）

龊龊幽遐地，栖栖会遇人。
穷愁艰理胜，羁旅易情亲。
岂意当漂谪，兹谐卜并邻。
温温窥表粹，晏晏奉嬉嚬。
直道谈端闢，横流语下堙。
绮文何斐亹，瑰行亦璘玢。
敦分初投漆，交言乍饮醇。
操心忠义合，开口肺肝陈。
共味随时理，俱成迷患因。
祸来非造次，语及自酸辛。
众奋漂山舌，孤縻坐狱身。
诋诬惟腷臆，锻炼止逡巡。
囚任棺桐跃，冤宁斗剑伸。
君牵成狠翟，我患构奸秦。
巧纵銛刀笔，幽争誷鬼神。
精诚怀皎日，悲愤贯高旻。
素誓端清检，期无取玷沦。
斩刍尝鼓箧，卧藁先书绅。
侧璧疑曾辨，钩金法所循。
得情奚示喜，伏念不忘旬。
粗凭三章直，何辞一马贫。
决曹诚自任，司举仰谁论。
膺破藏奸柱，纲埋剪暴轮。
存心固慨慕，有位敢希遵，
骥騄程初发，虹霓气未振。
沮磨圭失色，萋菲锦争新。
肯或奇虚刃，翻成害实宾。
木招孤秀伐，珠掇闇投嗔。
跖蹻同非圣，敦犨众忌洵。
棘心终妬蕙，蓬首不羞螓。
冶媚皆貍貉，跳梁并狡{皴皮换兔}。
不无嫌虎据，的是恶鹰瞵。
合力邪攻正，连谋伪訾真。
蝇声移栝榻，蚁漏垫嶙峋。
抵玉为凡砾，摧松作弊神。
椎埋眢直堕，排陷堵潜填。
卑湿终投谊，愁忧遂放均。
籲辜赊盖幕，照覆隔蟾踆。
流落穷山崦，夷犹积水垠。
望家惟霣泣，向国祇低颦。
艰毒天崩杞，邅危岁在辰。
庭闱偏屺岵，伯仲邈瓛琎。
愧未鸱夷死，渐如浑敦嚚。
睢盱摇尾兽，宛转曝腮鳞。
已歎栖迟郡，尤居寂寞滨。
土风传细碎，心事遭凶屯。
城郭周□援，人烟簇野津。
贾樯通劲越，商颿彻瓯闽。
谿妇收菰米，村娃货竹薪。
回头波渺渺，动足石磷磷。
再见来巢乙，频闻入市寅。
满林垂啸狖，当面走惊麇。
水寺传将久，沙禽渐欲驯。
无心從碌碌，任志守谆谆。
早作慵洮盥，宵眠独歎呻。
机床闲笔格，窗牖乱书筠。
旧葛那支暑，贫炊莫续晨。
未尝游井閈，况复出城闉。
悒悒危肠溃，昏昏病目瞤。
梅蒸衣醭黦，瘴触面黧皴。
未免鸡猜鹤，徒希鹊庇鹑。
素鹅求庾悦，碧鹳事韦诜。
讵识开三雅，奚谁指一囷。
欢无官局事，病免府趋尘。
避路深藏拙，忘机独任纯。
鸢轻饥鸑鷟，驽诮瘦麒麟。
瑕谪连城宝，惊疑照席珍。
泥蟠蚖肆若，涂曳蝘嘲频。
机驰千钧絭，刚摧百炼镔。
愠忧宜悄悄，谗吠更狺狺。
渐豆多闻耳，全胶欲语唇。
已甘钟律哑，难斗釜雷震。
近歎非辜者，还称被谴臻。
堪持言自解，姑以命相询。
顿觉穷通外，殊惊得丧泯。
岂烦怀鲁汶，并说忘岐豳。
兹共追随日，时逢物景春。
杂花明浦屿，细草染郊畛。
绣羽来穿柳。妆鬟去采苹。
画船江泛泛，铜鼓野鼘鼘。
荷芰卷生渚，芜菁秀出壣。
丛暄茶正发，秧暖稻初匀。
远去寻芳径，闲留坐翠濒。
小蛮聊倒榼，独茧暂垂缗。
烟杪闻啼魄，沙壖过祭獱。
道宫披古碣，僧阁凭雕楯。
滞迹惭鱼鸟，归怀谢茗莼。
谁怜秦逐客，自恥晋缧臣。
学忆居州里，文曾力组紃。
曹仓祛秕稗，任苑薙荆榛。
壮节轻宗悫，奇才轹卞彬。
赋毫摛藻绘，诗墨洒玭琳。
始角词场胜，争驰羲轂辚。
战瘤知景陷，盟手敢他捘。
勇俟邀圭爵，功期取鼎茵。
乡书先鹗祢，省荐半龙荀。
艺窃登廷试，名叨擢帝宸。
阙严趋紫贝，陛峻拜苍银。
变化初飞壁，埏和却在钧。
三年纡选调，一命就陶甄。
冗骤司囹圄，卑才服瓀珉。
上寮非遂霸，同列异超珣。
介立傍无援，阴排密有夤。
隄防虽少戆，坎坷亦多逊。
缴已能伤雁，罘仍未放麟。
踰年留异域，肆会奉严禋。
仰闻苍苍理，难穷荡荡仁。
良图君未聘，薄命我方湮。
蓬藋何当返，兰荃自可纫。
肴蔬调旨膳，舂税给租缗。
寄傲邱名麦，遗荣野号莘。
退藏师李谧，贵顯让颜竣。
蹑蹟三高士，追狂六逸民。
耕臯营酒秫，樵谷访琴槆。
畚土封花墢，诛茅出果榛。
园中持铫插，林下设罝罠。
至理鵩齐鷃，浮生茵等椿。
未甘捐粪土，所幸曳丝纶。
南面同尧禹，岩廊即甫申。
固应容一叟，鼓腹得还淳。
金陵江上遇蓬池隐者（时于落星石上以紫绮裘换酒为欢）
李白（唐代）

心爱名山游，身随名山远。罗浮麻姑台，此去或未返。

遇君蓬池隐，就我石上饭。空言不成欢，强笑惜日晚。

绿水向雁门，黄云蔽龙山。叹息两客鸟，裴回吴越间。

共语一执手，留连夜将久。解我紫绮裘，且换金陵酒。

酒来笑复歌，兴酣乐事多。水影弄月色，清光奈愁何。

明晨挂帆席，离恨满沧波。
句
王仁裕（唐代）

铁锁寨门扃白日，大张旗帜插青天。（《大散关》）
赠举书记归云丘
范成大（宋代）

四股涧松雷斧碎，十围岩桂烧痕枯。
不知阶下跳珠处，旧竹春来有笋无。
和文与可洋川园池三十首 菡萏亭
苏轼（宋代）

日日移床趁下风，清香不尽思何穷。
若为化作龟千岁，巢向田田乱叶中。
浣溪沙
吴藻（清代）

一卷离骚一卷经。十年心事十年灯。芭蕉叶上几秋声。

欲哭不成还强笑，讳愁无奈学忘情。误人犹是说聪明。
临江仙
和凝（五代）

海棠香老春江晚，小楼雾縠空濛。翠鬟初出绣帘中，

麝烟鸾佩濛蘋风¤

碾玉钗摇鸂鶒战，雪肌云鬓将融。含情遥指碧波东，

越王台殿蓼花红。

披袍窣地红宫锦，莺语时转轻音。碧罗冠子稳犀簪，

凤凰双飐步摇金¤

肌骨细匀红玉软，脸波微送春心。娇羞不肯入鸳衾，

兰膏光里两情深。
希颜见寄二绝和韵 其一
陈文蔚（宋代）

海棠带雨浅深红，共憩閒亭拂面风。识得春光随处乐，鬓丝谁管已成翁。
寄黔南李校书
许棠（唐代）

从戎巫峡外，吟兴更应多。郡响蛮江涨，山昏蜀雨过。

公筵饶越味，俗土尚巴歌。中夜怀吴梦，知经滟滪波。
满江红·拂拭残碑
文征明（明代）

拂拭残碑，敕飞字，依稀堪读。慨当初，倚飞何重，后来何酷。岂是功成身合死，可怜事去言难赎。最无辜，堪恨更堪悲，风波狱。
岂不念，疆圻蹙；岂不念，徽钦辱，念徽钦既返，此身何属。千载休谈南渡错，当时自怕中原复。笑区区、一桧亦何能，逢其欲。
谢人寄蒙顶新茶
文同（宋代）

蜀土茶称盛，蒙山味独珍。
灵根托高顶，胜地发先春。
几树初惊暖，群篮竞摘新。
苍条寻暗粒，紫萼落轻鳞。
的皪香琼碎，{上髟下监}鬖绿虿匀。
慢烘防炽炭，重碾敌轻尘。
无锡泉来蜀，乾崤盏自秦。
十分调雪粉，一啜咽云津。
沃睡迷无鬼，清吟健有神。
冰霜疑入骨，羽翼要腾身。
磊磊真贤宰，堂堂作主人。
玉川喉吻涩，莫惜寄来频。
寄题程元成纷事山居三咏·揽有亭
杨万里（宋代）

葵心一岫卓南涯，秀野诸峰走北来。
中起新亭双奄有，尽驱景物四边回。
木居士作煨尘叹，孤竹君真梁栋材。
知有此亭无此样，并烦与可洒松煤。